ກອງ​ປະຊຸມ​ ເລື່ອງການ​ປ່ຽນ​ແປງ ​ຂອງ​ດິນ​ຟ້າ​ອາກາດ ຕໍ່ເວລາ ອອກໄປອີກ
ບັນດາ​ປະ​ເທດຮັ່ງມີ ​ແລະ ປະ​ເທດ​ທຸກ​ຍາກ ບໍ່​ສາມາດ​ແກ້ໄຂ ​ຂໍ້​ຂັດ​ແຍ້​ງ ລະຫວ່າງ​ກັນໄດ້ ກ່ຽວກັບພາລະ ໃນການຫລຸດຜ່ອນການປ່ອຍ ແກສເຮືອນແກ້ວລົງ.
ກອງປະຊຸມເຈລະຈາຂອງສະຫະປະຊາຊາດ ກ່ຽວກັບການເຮັດ ຂໍ້ຕົກລົງ ເພື່ອຍັບຍັ້ງການປ່ຽນແປງຂອງດິນຟ້າອາກາດ ຢູ່ ປະເທດເປຣູ ຍັງຄົງສືບຕໍ່ມາ ຮອດວັນເສົາມື້ນີ້ ມື້ນຶ່ງຫຼັງຈາກ ກຳນົດການສິ້ນສຸດລົງ ຂອງການເຈລະຈາ ການເຈລະຈາຕໍ່ຮອງ ໄດ້ຢຸດສະງັກລົງ ຍ້ອນວ່າ ບັນດາປະເທດ ຮັ່ງມີ ແລະ ປະເທດທຸກຍາກ ບໍ່ສາມາດແກ້ໄຂຂໍ້ຂັດແຍ້ງ ລະ ຫວ່າງກັນ ກ່ຽວກັບວ່າ ຜູ້ໃດຄວນຈະເປັນຜູ້ຮັບຜິດຊອບ ໃນການ ຕັດລົງມົນລະພິດ ຂອງຄາບອນລົງ ວິທີການແບ່ງສັນປັນສ່ວນ ການລຸດຜ່ອນການປ່ອຍອາຍພິດຄາບອນລົງນັ້ນ ໄດ້ເປັນຈຸດ ຂອງຂໍ້ຂັດແຍ້ງກັນ ມາເປັນເວລານານແລ້ວ ບັນດາປະເທດທີ່ກຳລັງພັດທະນາ ຢູ່ທີ່ກອງປະຊຸມໃນນະຄອນຫລວງ ລີມາຂອງປະເທດ ເປຣູ ໄດ້ພະຍະຍາມຊຸກຍູ້ ໃຫ້ຮັບເອົາແນວຄິດທີ່ມີມາເປັນເວລາດົນນານ ທີ່ວ່າ ບັນດາ ປະເທດທີ່ຮັ່ງມີ ຄວນຮັບເອົາພາລະສ່ວນແບ່ງໜັກກ່ວາ ບັນດາປະເທດພວມພັດທະນາ ແຕ່ລັດຖະມົນຕີຕ່າງປະເທດສະຫະລັດ ທ່ານ John Kerry ກ່າວໃນວັນພະຫັດວ່າ ຫຼາຍ ກວ່າເຄິ່ງນຶ່ງ ຂອງການປ່ອຍອາຍພິດອອກສູ່ໂລກ ທີ່ກໍ່ໃຫ້ໂລກມີຄວາມອຸ່ນຂຶ້ນ ຫລືພາວະ ໂລກຮ້ອນນັ້ນ ແມ່ນມາຈາກບັນດາປະເທດ ທີ່ກຳລັງພັດທະນາ ທ່ານກ່າວອີກວ່າ ມັນຈຳ ເປັນທີ່ບັນດາປະເທດເຫຼົ່ານັ້ນ ຈະຕ້ອງມີບົດບາດເຊັ່ນກັນ ບັນດາຜູ້ເຈລະຈາ ຈາກ 200 ປະເທດ ກຳລັງພະຍາຍາມທີ່ຈະໃຫ້ມີຄວາມກ້າວໜ້າ ທັນ ເວລາກອງປະຊຸມສຸດຍອດ ທີ່ນະຄອນຫລວງປາຣີ ໃນປີໜ້ານີ້ ເວລາລັດຖະບານຕ່າງໆ ຫວັງທີ່ຈະໄດ້ຮັບຮອງເອົາ ຂໍ້ຕົກລົງກ່ຽວກັບດິນຟ້າອາກາດຂອງໂລກຊຸດໃໝ່